صادق محمد خان عباسی

صادق محمد خان عباسی خامس امیر ریاست بہاول پور ہن۔ 1904ء اچ پیدا تھئے ، حالی ترائے سال دے ہن تے انہاں دے ابا سئیں نواب محمد بہاول خامس فروری1907ء اچ بندرگاہ عدن توں سفر حج دی واپسی تے فوت تھی ڳئے۔ ہک مجلس نیابت بݨائی ڳئی جئیںٻہوں ذمہ داری نال اپݨے فرائض ادا کیتے۔ نواب صادق محمد خان نے 1924ء اچ کاروبار حکومت سنبھالیا۔ انہاں دے عہد اچ ریاست نے تعلیمی تے فلاحی اعتبار نال ٻہوں ترقی کیتی ، نویاں نویاں نہراں نال ریاست دے اکثر بنجر تے گھٹ آبادی آلے علاقے سر سبز و شاداب کر ݙتے۔ نواب صاحب نے تحریک پاکستان دا ساتھ ڈتا تے آزادی دے بعد بہاول پور دا الحاق پاکستان دے نال کر گھٖدا۔ قیام پاکستان دے ویلھے جݙاں ملک دی مالی تے معاشی حالت ٻہوں خراب ہئی تے سرکاری ملازمیں کوں تنخواہواں ݙیوݨ کیتے وی رقم نہ ہئی ، ایں ویلھے آپ نے پاکستان دی بھرپور مالی امداد کیتی۔

1955ء تئیں بہاول پور ہک آزاد یونٹ دے طور تے پاکستان داحصہ ریہا تے امور خارجہ، دفاعی تے کرنسی دے علاوہ دیگر تمام امور اچ خود مختار ہی۔ 1955ء اچ ون یونٹ دے قیام دے بعد بہاول پور کوں مغربی پاکستان اچ شامل کر گھٖدا ڳیا۔ 1970ء اچ جݙاں ون یونٹ دا خاتمہ تھیا تاں اہل بہاولپور نے مطالبہ کیتا جو انہاں دا سابقہ تشخص بحال کیتا ونڄے پر حکومت پاکستان نے ایں ریاست کوں صوبہ پنجاب اچ شامل کر تے ہک ڈویژن بݨاݙتا۔ نواب سر صادق محمد خان عباسی 24 مئی 1966ء کوں وفات پا ڳے تے نواب الحاج محمد عباس خان عباسی انہاں دے جانشین بݨے۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء